AARHUS: En zigzagformet bygning i seks etager på sit højeste sted og en nedskalering mod Godsbanen til to etager. Sådan ser E + N Arkitekturs vinderprojekt for et byggeri ved Godsbanen ud.

Bygningen hedder passende The Zigzag-building og kommer til at rumme 120 lejligheder og erhverv.

- Vinderprojektet har en gennemtænkt arkitektur, der skaber en rumlighed og åbner sig mod resten af kvarteret og har gode grønne elementer. Der bliver et fint samspil med selve Godsbanen og det kommende byggeri ved Æggepakkeriet, og jeg er overbevist om, at projektet kommer til at bidrage til vores vision for godsbanearealerne som en ny pulserende bydel med masser af byliv, siger Kristian Würtz, rådmand for Teknik og Miljø.

Bygningen kommer til at bestå af 2, 3 og 4-værelses lejligheder, hvoraf nogle vil få store tagterrasser.